CELEX: 32010D0671
Language: ro
Date: 2010-11-05 00:00:00
Title: 2010/671/UE: Decizia Comisiei din 5 noiembrie 2010 de autorizare a statelor membre privind prelungirea autorizațiilor provizorii acordate pentru noua substanță activă spirotetramat [notificată cu numărul C(2010) 7437]  Text cu relevanță pentru SEE

6.11.2010   
            
            
               RO
            
            
               Jurnalul Oficial al Uniunii Europene
            
            
               L 290/49
            
         DECIZIA COMISIEI
   din 5 noiembrie 2010
   de autorizare a statelor membre privind prelungirea autorizațiilor provizorii acordate pentru noua substanță activă spirotetramat
   [notificată cu numărul C(2010) 7437]
   (Text cu relevanță pentru SEE)
   (2010/671/UE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 91/414/CEE a Consiliului din 15 iulie 1991 privind introducerea pe piață a produselor de uz fitosanitar (1), în special articolul 8 alineatul (1) al patrulea paragraf,
   întrucât:
   
               (1)
            
            
               În conformitate cu articolul 6 alineatul (2) din Directiva 91/414/CEE, Austria a primit în octombrie 2006 o solicitare din partea Bayer CropScience AG în vederea includerii substanței active spirotetramat în anexa I la Directiva 91/414/CEE. Decizia 2007/560/CE a Comisiei (2) a confirmat că dosarul este complet și că poate fi considerat ca îndeplinind, în principiu, cerințele privind datele și informațiile din anexele II și III la directiva în cauză.
            
         
               (2)
            
            
               Confirmarea faptului că dosarul era complet era necesară pentru a permite examinarea sa detaliată și pentru a oferi statelor membre posibilitatea de a acorda autorizații provizorii cu o durată de cel mult trei ani pentru produsele de protecție a plantelor care conțin substanța activă în cauză, în conformitate cu normele stabilite la articolul 8 alineatul (1) din Directiva 91/414/CEE, în special cu cea privind evaluarea detaliată a substanțelor active și a produselor de protecție a plantelor conform cerințelor prevăzute în directiva respectivă.
            
         
               (3)
            
            
               Efectele acestei substanțe active asupra sănătății oamenilor și asupra mediului au fost evaluate în conformitate cu dispozițiile articolului 6 alineatele (2) și (4) din Directiva 91/414/CEE, pentru utilizările propuse de solicitant. La 29 aprilie 2008, statul membru raportor a transmis Comisiei proiectul raportului său de evaluare.
            
         
               (4)
            
            
               În urma prezentării proiectului de raport de evaluare de către statul membru raportor, s-a constatat că este necesar ca solicitantul să furnizeze informații suplimentare și ca statul membru raportor să examineze aceste informații și să transmită evaluarea sa. Prin urmare, examinarea dosarului este încă în curs de desfășurare, iar evaluarea nu va putea fi finalizată în termenul prevăzut în Directiva 91/414/CEE.
            
         
               (5)
            
            
               Dat fiind că, până în prezent, evaluarea nu a evidențiat niciun motiv de preocupare imediată, este necesar să se permită statelor membre să prelungească cu o perioadă de 24 de luni autorizațiile provizorii acordate pentru produsele de protecție a plantelor care conțin substanța activă în cauză, în conformitate cu dispozițiile articolului 8 din Directiva 91/414/CEE, pentru ca evaluarea dosarului să poată fi continuată. Se așteaptă ca evaluarea și procesul de adoptare a unei decizii privind o eventuală includere a spirotetramatului în anexa I la directiva respectivă să fie finalizate în termen de 24 de luni.
            
         
               (6)
            
            
               Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
            
         ADOPTĂ PREZENTA DECIZIE:
   Articolul 1
   Statele membre pot prelungi autorizațiile provizorii pentru produsele de protecție a plantelor care conțin spirotetramat, cel târziu până la 31 decembrie 2012.
   Articolul 2
   Prezenta decizie expiră la 31 decembrie 2012.
   Articolul 3
   Prezenta decizie se adresează statelor membre.
   
      Adoptată la Bruxelles, 5 noiembrie 2010.
      
         
            Pentru Comisie
         
         John DALLI
         
            Membru al Comisiei
         
      
   
   
      (1)  JO L 230, 19.8.1991, p. 1.
   
      (2)  JO L 213, 15.8.2007, p. 29.